b"\n_START_ARTICLE_\nIvan Petrov\n_START_SECTION_\nBiografia\n_START_PARAGRAPH_\nIvan Ief\xc3\xadmovitx Petrov va n\xc3\xa9ixer a Trutxevsk, a l'oblast de Briansk, a una fam\xc3\xadlia de sabaters. Es gradu\xc3\xa0 al gimnasium local el 1913, i al seminari de la ciutat de Karatxev el 1916._NEWLINE_Al gener de 1917 ingress\xc3\xa0 a l'Acad\xc3\xa8mia de Cadets Aleksevsk de Moscou, graduant-se l'1 de juny de 1917 amb grau d'alferes. Assum\xc3\xad el comandament de la 156a Mitja Companyia d'Astracan. Va emmalaltir de disenteria, sent llicenciat de l'Ex\xc3\xa8rcit Imperial per motius m\xc3\xa8dics._NEWLINE_El 1918 ingress\xc3\xa0 com a voluntari a l'Ex\xc3\xa8rcit Roig, afiliant-se al Partit Comunista el mateix any. Particip\xc3\xa0 en la supressi\xc3\xb3 dels aldarulls anarquistes de maig de 1918 a Simbirsk (Samara), amb la 1a For\xc3\xa7a Comunista de Samara, combatent a Sizran, Melekes i Simbrisk, aix\xc3\xad com contra les tropes txecoslovaques a Sib\xc3\xa8ria el 1919. Particip\xc3\xa0 amb la 25a divisi\xc3\xb3 de fusellers al Front Oriental contra els Cosacs dels Urals; i al front occidental a la Guerra polonesosovi\xc3\xa8tica al maig de 1920. Desenvolup\xc3\xa0 funcions de comandant de secci\xc3\xb3, membre del tribunal militar especial i comissari militar de regiment._NEWLINE_Un cop finalitzada la Guerra Civil Russa, Petrov va comandar un esquadr\xc3\xb3 de cavalleria a un regiment de l'11a divisi\xc3\xb3 de Cavalleria, enquadrada al 1r Ex\xc3\xa8rcit de Cavalleria. A la primavera de 1922 va ser enviat al Turquestan, on comandant la seva divisi\xc3\xb3 particip\xc3\xa0 en la Revolta dels Basmatxi. Al setembre de 1922 va ser nomenat comandant de la 2a Brigada de Cavalleria. Despr\xc3\xa9s d'un devastador atac, els soldats de Petrov derrotaren a Abda-Sattar-Jan i al seu ex\xc3\xa8rcit, amb la col\xc2\xb7laboraci\xc3\xb3 del 13\xc3\xa8 Ex\xc3\xa8rcit de Fusellers._NEWLINE_Entre 1926 i 1931 va finalitzar els cursos avan\xc3\xa7ats de t\xc3\xa0ctica de comandament de tropes. El 1929 rep el comandament de la Brigada Turkmena. Entre 1931 i 1933 comand\xc3\xa0 la 1a Divisi\xc3\xb3 Turkmena de Fusellers de Muntanya. Entre 1933 i 1940, amb grau de Kombrig \xc3\xa9s nomenat comissari militar de l'escola unida militar. A la d\xc3\xa8cada de 1940 va ser nomenat inspector del Districte Militar de l'\xc3\x80sia Central. Amb la reestructuraci\xc3\xb3 de l'Ex\xc3\xa8rcit Roig dels rangs de general del 4 de juny de 1940, \xc3\xa9s nomenat Major General. Al mar\xc3\xa7 de 1941 va estar al comandament del 27\xc3\xa8 Cos Mecanitzat, constitu\xc3\xaft a l'\xc3\x80sia Central._NEWLINE_Des de l'inici de la Gran Guerra Patri\xc3\xb2tica, la creaci\xc3\xb3 del 27\xc3\xa8 Cos finalitza la seva formaci\xc3\xb3 \xc3\xa9s desplegat a Briansk. El 8 de juny de 1941, la Stavka, basant-se en l'experi\xc3\xa8ncia dels primers dies de la guerra, accepta la divisi\xc3\xb3 dels cossos d'ex\xc3\xa8rcit en divisions cuirassades com a noves unitats. El 15 de juliol de 1941 es dissol el comandament del 27\xc3\xa8 Cos Cuirassat, i Petrov \xc3\xa9s nomenat comandant de la divisi\xc3\xb3 de cavalleria. El 20 d'agost \xc3\xa9s nomenat comandant de la 25a divisi\xc3\xb3 d'infanteria Txapaev, l'objectiu de la qual \xc3\xa9s la defensa d'Odessa. El 5 d'octubre, Petrov accepta el nomenament de cap de l'Ex\xc3\xa8rcit de Primorskie. Petrov dirig\xc3\xad l'evacuaci\xc3\xb3 de les tropes sovi\xc3\xa8tiques d'Odessa fins a la pen\xc3\xadnsula de Crimea. Entre 1941 i 1942 va ser un dels comandants de la defensa de Sebast\xc3\xb2pol, comandant l'ex\xc3\xa8rcit de Primorkie i el 44\xc3\xa8 Ex\xc3\xa8rcit. Durant l'estiu de 1942 aconsegueix resistir dos mesos l'assalt alemany, immobilitzant un munt de tropes alemanyes; per\xc3\xb2 quan la ciutat est\xc3\xa0 a punt de caure, Petrov i d'altres caps de la defensa s\xc3\xb3n evacuats en submar\xc3\xad. Sentint-se responsable de la derrota, Petrov intent\xc3\xa0 su\xc3\xafcidar-se, per\xc3\xb2 va ser detingut pels seus companys. Des d'octubre de 1942 \xc3\xa9s comandant en Grup de Forces del Mar Negre del Front del Transcaucas, participant en la defensa del Caucas, especialment en l'operaci\xc3\xb3 defensiva de Tuapse. El 14 d'octubre de 1942 \xc3\xa9s promogut a tinent general._NEWLINE_Al mar\xc3\xa7 de 1943, Petrov \xc3\xa9s nomenat cap de l'estat major, i al maig \xc3\xa9s nomenat comandant del Front del Caucas Nord. Les tropes sota el seu comandament participaren amb \xc3\xa8xit en l'operaci\xc3\xb3 Taman-Novossisk, en el desembarcament de Novorossisk i en els combats per alliberar la pen\xc3\xadnsula de Taman i les ciutats de Maikop, Krasnodar i Novorossisk._NEWLINE_El 27 d'agost de 1943, Petrov \xc3\xa9s promogut a coronel general i, el 9 d'octubre, a general d'ex\xc3\xa8rcit._NEWLINE_Les tropes del Front van travessar l'estret de Kertx i van ocupar diversos caps de pont a la pen\xc3\xadnsula, per\xc3\xb2 l'operaci\xc3\xb3 amf\xc3\xadbia se sald\xc3\xa0 en un desastre. El 20 de novembre de 1943, d'acord amb la directiva de la Stavka, el front es reorganitz\xc3\xa0 com un ex\xc3\xa8rcit independent costaner. Davant el frac\xc3\xa0s de totes les operacions ofensives portades a terme, Petrov va ser destitu\xc3\xaft com a comandant de l'Ex\xc3\xa8rcit de Primoskoe, sent traslladat a la Stavka com a reservista i degradat a coronel general._NEWLINE_El 13 de mar\xc3\xa7 de 1944, el coronel general Petrov va estar al comandament del 33\xc3\xa8 Ex\xc3\xa8rcit del Front Occidental; i entre abril i agost, cap del 2n Front de Bielor\xc3\xbassia i, despr\xc3\xa9s, del 4t Front d'Ucra\xc3\xafna. Es va distingir a la batalla del Pas Dukla, als C\xc3\xa0rpats; i el 26 d'octubre va tornar a ser promogut al rang de general d'ex\xc3\xa8rcit. Per\xc3\xb2 a causa d'un mal inici en les ofensiva de Mor\xc3\xa0via i Ostrava la Stavka l'acus\xc3\xa0 de mala preparaci\xc3\xb3 de l'ofensiva i de manca de voluntat de les tropes, senyalant les seves defici\xc3\xa8ncies en el lideratge de les tropes; sent destitu\xc3\xaft del c\xc3\xa0rrec. Al mar\xc3\xa7 de 1945 va ser nomenat cap de l'estat major del 1r Front d'Ucra\xc3\xafna._NEWLINE_Pel seu brillant desenvolupament en el comandament de les tropes en les operacions de Berl\xc3\xadn i Praga, per la seva iniciativa i dedicaci\xc3\xb3, el 25 de maig de 1945 va rebre el t\xc3\xadtol d'Heroi de la Uni\xc3\xb3 Sovi\xc3\xa8tica._NEWLINE_Despr\xc3\xa9s de la guerra va comandar el Districte Militar del Turkestan entre 1952 i 1953, sent segon cap Inspector de l'Ex\xc3\xa8rcit Sovi\xc3\xa8tic, i despr\xc3\xa9s, cap de l'Administraci\xc3\xb3 Principal per a la Preparaci\xc3\xb3 F\xc3\xadsica i de Combat, vicecomandant del GLAVKOM (Comandament Suprem de les Forces de Terra), cap inspector del Ministeri de Defensa de l'URSS i diputat al Soviet Suprem de l'URSS._NEWLINE_Va morir a Moscou el 7 d'abril de 1958, sent enterrat al cementiri de Novod\xc3\xa9vitxi."